Protesta pro dhe kundër vendimeve të presidentit Morsi
Në Sheshin Tahrir të Kairos u zhvilluan anti-qeveritare, ndërsa në Aleksandri dhe në Kairo pati protesta pro-Morsit.
Në Sheshin Tahrir të Kairos rifilluan sot protestat anti-qeveritare, për të shprehur kundërshtimin ndaj projekt kushtetutës së miratuar dhe një dekreti presidencial që i jep presidentit Mohamed Morsi kompetenca të jashtëzakonshme. Ndërkohë edhe mbështetësit e presidentit Morsi dhe Vëllazërisë Myslimane zhvilluan protesta në Aleksandri dhe para Universitetit të Kairos në mbështetje të projekt kushtetutës dhe dekretit të preisdentit. Protestuesit në Sheshin Tahrir janë kundër projekt kushtetutës së re të miratuar nga një panel i mbizotëruar nga islamikët. Ndërkohë, gjyqtarët e Gjykatës Shtetërore të Egjiptit iu bashkuan grevës së anëtarëve të gjyqësorit, të cilët kanë ndalur punën në gjykatat për të protestuar kundër dekretit presidencial që i zgjeron kompetencat e presidentit. Nënkryetari i gjykatës shtetërore, Hamdy Jasin, tha se presidenti e ka tejkaluar autoritetin e tij, duke braktisur legjitimitetin kushtetues. Presidenti Morsi tha të enjten në televizionin shtetëror se dekreti i tij do të skadojë menjëherë pasi njerëzit të votojnë për kushtetutën e re. Por opozita nuk është e bindur. Disa protestues, përfshirë Soha Rabieh Abdel, thonë se zoti Morsi nuk është president i të gjithë egjiptianëve siç pretendon ai. Presidenti Morsi njoftoi dekretin e tij një ditë pasi ai u lavdërua nga ndërkombëtarët për ndërmjetësimin e armëpushimit mes Izraelit dhe udhëheqësve palestinezë të Hamasit në Gaza. Edhe mbështetësit e zotit Morsi dolën në protesta në Aleksandri dhe në Universitetin e Kairos. Protestuesi pro-Morsit në Aleksandri, Ahmed Kamal thotë se vendimet e presidentit janë në interesin e të gjithë egjiptianëve. Një panel i mbizotëruar nga elementë islamikë dje miratoi një projekt-kushtetutë për Egjipitin, pa pjesëmarrjen e anëtarëve liberalë dhe të krishterë. Presidenti Morsi nga mesi i dhjetorit pritet ta hedhi në referendum projekt-kushtetutën e miratuar.